IZVEDBENA UREDBA KOMISIJE (EU) 2022/1352

z dne 3. avgusta 2022

o odstopanju glede leta 2022 od člena 75(1), tretji pododstavek, Uredbe (EU) št. 1306/2013 Evropskega parlamenta in Sveta, v zvezi s stopnjo predplačil za neposredna plačila ter ukrepi za razvoj podeželja, povezanimi s površinami in živalmi

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 75(3) Uredbe,

ob upoštevanju naslednjega:

(1) V skladu s členom 75(1), tretji pododstavek, Uredbe (EU) št. 1306/2013, lahko države članice od 16. oktobra do 30. novembra izplačajo predplačila v višini do 50 % za neposredna plačila v skladu z Uredbo (EU) št. 1307/2013 Evropskega parlamenta in Sveta (2) ter pred 1. decembrom do 75 % za podporne ukrepe na površino ali žival v skladu z Uredbo (EU) št. 1305/2013 Evropskega parlamenta in Sveta (3).

(2) Zaradi krize, ki jo je povzročila pandemija COVID-19 v državah članicah, se kmetje soočajo z velikimi gospodarskimi in finančnimi težavami. Glede na posebno ranljivost teh gospodarskih subjektov ter za ublažitev posledic te krize na področju financ in denarnega toka je bilo z izvedbenima uredbama Komisije (EU) 2020/531 (4) in (EU) 2021/1295 (5) državam članicam omogočeno, da upravičencem izplačajo višjo stopnjo predplačil za leto 2020 oziroma 2021. Ker je pandemija COVID-19 prisotna tudi v letu 2022 in se kmetje še vedno soočajo z gospodarskimi motnjami, ki so se še poslabšale zaradi posledic Ruske invazije na Ukrajino za agroživilski sektor, bi bilo treba državam članicam omogočiti, da še naprej izplačujejo povečana predplačila v zvezi z letom zahtevka 2022.

(3) Ukrepi iz te uredbe so v skladu z mnenjem Odbora za kmetijska sklada, Odbora za neposredna plačila in Odbora za razvoj podeželja –

SPREJELA NASLEDNJO UREDBO:

Člen 1 Z odstopanjem od člena 75(1), tretji pododstavek, Uredbe (EU) št. 1306/2013, v zvezi z letom zahtevka 2022 lahko države članice izplačajo predplačila v višini do 70 % za neposredna plačila iz Priloge I k Uredbi (EU) št. 1307/2013 in do 85 % za podporo, odobreno v okviru razvoja podeželja, iz člena 67(2) Uredbe (EU) št. 1306/2013.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. avgusta 2022 Za Komisijo predsednica Ursula VON DER LEYEN

(1) UL L 347, 20.12.2013, str. 549.

(2) Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).

(3) Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).

(4) Izvedbena uredba Komisije (EU) 2020/531 z dne 16. aprila 2020 o odstopanju glede leta 2020 od tretjega pododstavka člena 75(1) Uredbe (EU) št. 1306/2013 Evropskega parlamenta in Sveta v zvezi s stopnjo predplačil za neposredna plačila in ukrepi za razvoj podeželja, povezanimi s površinami in živalmi, ter od prvega pododstavka člena 75(2) navedene uredbe v zvezi z neposrednimi plačili (UL L 119, 17.4.2020, str. 1).

(5) Izvedbena uredba Komisije (EU) 2021/1295 z dne 4. avgusta 2021 o odstopanju glede leta 2021 od člena 75(1), tretji pododstavek, Uredbe (EU) št. 1306/2013 Evropskega parlamenta in Sveta, v zvezi s stopnjo predplačil za neposredna plačila ter ukrepi za razvoj podeželja, povezanimi s površinami in živalmi (UL L 282, 5.8.2021, str. 3).